Прэм’ера праекта “Балетнае лета ў Вялікім” адбылася ў мінулым тэатральным сезоне і стала адной з галоўных падзей года. Адбыліся паказы класічных і сучасных пастановак з удзелам зорак сусветнага балета, прэм’ерных спектакляў беларускага Вялікага і спектакляў тэатраў-гастралёраў. Акрамя таго, гледачам былі прадстаўленыя тры тэматычныя вечары: “Вечар харэаграфіі Джорджа Баланчына”, “Вечар харэаграфіі Іржы Кіліяна” і “Вечар Грузінскага балета”, у якіх прымалі ўдзел салісты беларускай трупы і танцоўшчыкі Грузінскага дзяржаўнага балета пад кіраўніцтвам легендарнай Ніны Ананіяшвілі.